Eins og sagt var frá í síðasta Skessuhorni hefur skólanefndin á Akranesi eindregið mælt með því að hafinn verði undirbúningur að byggingu þriðja grunnskólans í bæjarfélaginu . Bæjarráð Akraness hefur nú samþykkt tillögur skólanefndar um að hafist verði handa um undirbúning nýs grunnskóla í Skógarhverfi . Af þeim sökum hafa skólanefndarfulltrúar , bæjarstjóri og starfsmenn fræðslusviðs skoðað nokkra nýja skóla . Hafa þessir aðilar heimsótt Ingunnarskóla í Reykjavík , Hraunvallaskóla í Hafnarfirði og Sunnulækjarskóla í Árborg . Einnig var teikning og hugmyndafræði að Norðlingaskóla skoðuð . Á heimasíðu Akraneskaupstaðar sagði rétt fyrir páska að framundan sé að rýna betur í teikningar og hugmyndafræði en tillaga skólanefndar gerir ráð fyrir að fyrsti áfangi að nýjum skóla verði tilbúinn haustið 2009 og þá hefjist kennsla yngstu barnanna í Flata - og Skógahverfi .